คณะรัฐมนตรี อนุมัติเพิ่มราคากลางรับซื้อน้ำนมดิบหน้าโรงงาน ช่วยเหลือผู้เลี้ยงโคนมที่มีต้นทุนการผลิตเพิ่มขึ้น
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า คณะรัฐมนตรี  (ครม.) อนุมัติปรับเพิ่มราคากลางรับซื้อน้ำนมดิบ ณ หน้าโรงงานแปรรูปผลิตภัณฑ์นม จากเดิม 19 บาทต่อกิโลกรัม เป็น 20.50 บาทต่อกิโลกรัม หลังจากไม่ได้ปรับราคากลางรับซื้อน้ำนมดิบมา 8 ปี เพื่อช่วยเหลือเกษตรกรโคนมที่ได้รับผลกระทบจากราคาต้นทุนวัตถุดิบอาหารสัตว์และค่าขนส่งน้ำนมดิบที่ปรับตัวสูงขึ้นอย่างต่อเนื่อง โดยให้มีผลบังคับใช้ตั้งแต่วันที่กระทรวงพาณิชย์อนุญาต ให้ผู้ประกอบการนมพาณิชย์ปรับราคาจำหน่ายผลิตภัณฑ์นมในตลาดได้  และจะพิจารณาการปรับขึ้นราคาผลิตภัณฑ์นมให้เหมาะสมสอดคล้องกับต้นทุนการผลิตที่เพิ่มสูงขึ้นของผู้ประกอบการ ทั้งนี้ กรมปศุสัตว์จะจัดทำโครงการให้ความช่วยเหลือเกษตรกรผู้เลี้ยงโคนมในด้านอื่นๆ และเสนอให้ ครม.พิจารณาต่อไป